Informácia o priebehu a výsledkoch oficiálnej návštevy 
ministra zahraničných vecí Slovenskej republiky Jána Kubiša
v Cyperskej republike v dňoch 7. – 10. júna 2007

		Minister zahraničných vecí SR Ján Kubiš vykonal v dňoch 7. – 10. júna 2007 oficiálnu návštevu v Cyperskej republike (CY) na pozvanie svojho partnera Yiorgosa Lillikasa. Návšteva nadväzovala na návštevu cyperského ministra zahraničných vecí v Bratislave (5. - 6. 10. 2006). 
		Ťažisko návštevy tvorili rokovania medzi ministrami na MZV CY. Ministra prijal prezident CY Tassos Papadopoulos a predseda Poslaneckej snemovne Demetris Christofias. V ochrannej zóne OSN v Nikózii sa stretol s veliteľom mierových síl OSN na Cypre (UNFICYP) generálom Rafaelom Barnim v zastúpení vedúceho misie OSN na Cypre Michaela Møllera (v tom čase v New Yorku). Náčelník štábu UNFICYP plk. Peter Fraser-Hopewell (UK) a veliteľ kontingentu slovenských jednotiek na Cypre (SLOVCON) pplk. Jaroslav Schönvický vykonali brífing o poslaní UNFICYP a SLOVCON na ostrove. J. Kubiš pozdravil v tábore „TATRY“ príslušníkov SLOVCON (ženistov), ktorí sú dislokovaní v Nikózii a v sprievode náčelníka štábu UNFICYP si prezrel nárazníkovú zónu OSN v Nikózii, vrátane oblasti Ledrovej ulice. J. Kubiš sa zúčastnil aj na osobitnej bikomunitnej schôdzke lídrov cyperských politických strán v Ledra Palace. V Limassole sa stretol s generálnym honorárnym konzulom SR na Cypre Vassosom Hadjitheodossiou v sídle konzulátu. Počas návštevy minister tiež poskytol rozhovor pre najčítanejší grécko-cyperský (G/C) denník Philelephteros.

1.	Rokovanie ministra zahraničných vecí SR J. Kubiša s ministrom ZV CY Yiorgosom
      Lillikasom

		Ministri zahraničných vecí SR a CY počas plánovaného zasadnutia a pracovného obeda rokovali o dvojstrannej spolupráci, o otázkach agendy EÚ a dotkli sa tiež niektorých medzinárodných otázok.

		Ministri sa zhodli na tom, že medzi Cyprom a Slovenskom existujú priateľské vzťahy, ktoré nie sú ničím zaťažené. Treba však uvažovať, ako využiť tento potenciál, najmä v rovine rozšírenia a prehĺbenia hospodárskych vzťahov. SR a CY majú tiež totožné alebo veľmi blízke názory na rôzne medzinárodné otázky vrátane agendy EÚ (prístupový proces Turecka (TR) a posun v otázke Ústavnej zmluvy EÚ). Cyperský minister informoval o jednostranných opatreniach vlády CY pre turecko-cyperskú (T/C) komunitu, ktorých cieľom je dosiahnuť zjednotenie Cypru.  

		J. Kubiš ocenil tiež otvorenie pracovného trhu pre našich občanov. Zdôraznil, že SR podporuje pokračovanie pôsobenia UNFICYP na Cypre a v jej rámci i našej jednotky (SLOVCON) a ako dobromyseľný sprostredkovateľ bude pokračovať aj pri organizovaní bikomunitného dialógu medzi cyperskými politickými lídrami v Ledra Palace, pokiaľ bude z cyperskej strany o to záujem. 	
		V oblasti ekonomickej spolupráce by SR privítala väčšie investície na Slovensko. Cyperský partner reagoval, že by mohli byť využité poznatky Cypru v cestovnom ruchu. Cyprus kontroluje napr. 40% turistického trhu v Grécku a začína spolupracovať s Egyptom, Rumunskom i Bulharskom. Navrhol návštevu cyperskej delegácie v oblasti cestovného ruchu v SR, počas ktorej by sa oboznámila s možnosťami, ktoré sa ponúkajú v tejto oblasti. 
		J. Kubiš vyjadril záujem o skúsenosti Cypru z jeho očakávaného vstupu do eurozóny (1. 1. 2008), najmä v oblasti aktivít vlády proti hrozbe zvyšovania cien. Podľa Y. Lillikasa by mohli slovenskí experti navštíviť Cyprus (na budúci rok), aby sa v rôznych sektoroch oboznámili s implementáciou stratégie o zavedení eura. 
		Ministri sa zhodli na tom, že o možnostiach obchodno-ekonomickej spolupráce budú listami informovať obchodné komory a ministerstvá hospodárstva (SR), resp. cestovného ruchu (CY) a guvernérov národných bank o možnostiach spolupráce v súvislosti so vstupom do eurozóny. 

	Y. Lillikas uviedol, že pre CY je prioritou riešenie cyperského problému a úprava vzťahov s Tureckom. Vyjadril nádej, že vývoj v TR sa bude uberať demokratickým smerom. S TR treba komunikovať. CY podporuje členstvo Turecka v EÚ, pokiaľ bude plniť prijaté záväzky, ale nateraz sa tak nespráva. Za uplynulé tri mesiace vykonala TR štyri vojenské cvičenia v okolí Cypru a spochybňuje právo CY ťažiť ropu a plyn v jej výlučnej hospodárskej zóne. 
		
		J. Kubiš vyjadril podporu bikomunitnému a bizonálnemu federálnemu usporiadaniu cyperského problému. Slovensko podporuje členstvo Turecka v EÚ pri splnení stanovených podmienok. Podporujeme tiež legitímne právo CY na ťažbu plynu a ropy v jej výlučnej ekonomickej zóne podľa dohovoru o morskom práve (1982). Slovensko by privítalo pokrok pri implementácii tzv. Gambariho procesu a aj grécko-cyperská (G/C) strana by mala analyzovať negatívne dopady status quo, keďže dnes je ťažko predvídať budúci vývoj vo východostredomorskom regióne.
	    
		Y. Lillikas k návrhu tzv. nariadenia o priamom obchode severnej časti Cypru s krajinami EÚ povedal, že jeho navrhované prijatie by smerovalo k uznaniu tzv. Severocyperskej tureckej republiky („TRNC“) a vytvoreniu politického základu pre rozdelenie ostrova. Zdôraznil, že nemôžu pripustiť nekontrolované používanie prístavov alebo letísk na okupovanom severnom Cypre, lebo by to bolo fakticky uznaním „TRNC“ ako nelegálnej entity (uznáva ju iba TR). CY nemá problém s finančnou podporou pre severný Cyprus, ale prekáža jej, ak sa financujú projekty, ktoré len upevňujú rozdelenie ostrova. Minister Kubiš uviedol, že Slovensko podporuje opatrenia na podporu T/C komunity za predpokladu naplnenia ich funkcie smerom k spájaniu obidvoch cyperských komunít. Y. Lillikas povedal, že CY súhlasila s poskytnutím celej čiastky 259 miliónov eúr z nariadenia o finančnej pomoci pre T/C komunitu, ale komisia pri ich využívaní nerešpektuje ich používanie zamerané na zjednotenie ostrova (napr. harmonizácia elektrického systému na severe Cypru s tureckým systémom a nie so systémom EÚ, telekomunikácie s predvoľbou TR, nie CY). Komisia tiež v rozpore s prístupovou dohodou Cypru s EÚ zaraďuje územie severného Cypru do kategórie území tretích krajín, hoci celý Cyprus bol prijatý do EÚ a len uplatňovanie komunitárneho práva je tam pozastavené. J. Kubiš vyjadril pripravenosť tlmočiť komisii vyargumentované výhrady, pokiaľ cyperská strana o to požiada.
	
		V rámci pracovného obeda sa ministri zamerali najmä na vývoj situácie v otázke Kosova, oblasť Stredného východu a začlenenie obidvoch krajín do schengenského systému. J. Kubiš povedal, že Slovensko pri prijímaní rezolúcie o Kosove v BR OSN bude hľadať riešenie v spolupráci s ďalšími členskými krajinami EÚ. Registrujeme tiež postoj CY z hľadiska obáv možnej väzby kosovského precedensu na citlivú otázku územnej celistvosti Cypru s prihliadnutím na secesionistické tendencie na severe ostrova. 
		Y. Lillikas povedal, že Cyprus je „odsúdený“ udržiavať dobré kontakty so všetkými štátmi Stredného východu vzhľadom na svoju geografickú polohu. Ministri sa zhodli na tom, že EÚ by mala zaujímať spoločný postoj a rovnaký prístup k stranám izraelsko-palestínskeho konfliktu, lebo inak sa nepodarí dosiahnuť jeho spravodlivé riešenie. 
		Y. Lillikas sa zaujímal o náš postoj k americkým základniam v Česku a Poľsku. Podľa J. Kubiša je pozitívnym znakom komunikácia medzi Ruskom a USA o tejto otázke a dôležité je, aby partneri navzájom používali relevantné argumenty. 
		Slovenská republika vyvíja maximálne úsilie, aby vstúpila do schengenského systému od 1. januára 2008. V najbližších dňoch sa má uskutočniť jedna z posledných monitorovacích misií a posúdiť, či Slovensko spĺňa schengenské kritériá. Prijatie do tohto systému veľmi zjednoduší cestovanie našich občanov do susedných krajín a aj preto vláda podniká všetky kroky, aby sa tento cieľ podarilo dosiahnuť. Y. Lillikas povedal, že CY neuspela s požiadavkou na udelenie výnimky z istých kritérií vzhľadom na jej ostrovný charakter. CY požiadala o odklad vstupu do Schengenu. Vybudovanie schengenskej hranice na zelenej línii by navyše len posilnilo rozdelenie ostrova. V tejto súvislosti cyperský minister tiež uviedol, že vstupom Cypru do EÚ a povinnosťou zavedenia víz voči niektorým krajinám stratil Cyprus podstatnú časť tradičnej turistickej klientely, ktorá sa dotkla najmä turistov z Ruska.

2.	Rokovanie ministra zahraničných vecí SR J. Kubiša s prezidentom CY Tassosom
      Papadopoulosom

		Prezident CY Tassos Papadopoulos poďakoval ministrovi za podporu a solidaritu voči Cypru v EÚ a konštatoval, že frekvencia slovensko-cyperských návštev je svedectvom dobrých vzťahov medzi našimi krajinami. Ocenil úlohu slovenskej diplomacie pri organizovaní bikomunitných stretnutí v Ledra Palace, ktoré slúžia na posilnenie dôvery medzi politikmi a oboma cyperskými komunitami. CY podporuje ich konanie, lebo „je to viac ako nekomunikovanie“. Rovnako ocenil účasť SLOVCON v rámci UNFICYP, najmä v situácii, keď niektoré štáty sa snažia o ukončenie pôsobenia UNFICYP, čím by sa stratila protiváha proti tureckým vojakom, ktorých sa podľa prezidenta CY nachádza na severe ostrova až 43.000. Nikto nemôže predvídať, čo by sa mohlo prihodiť a aké dôsledky by mohli vypuknúť i na základe impulzu z malého incidentu. V konečnom dôsledku by to mohlo mať dopad aj na stabilitu v celom regióne. 
		J. Kubiš uviedol, že pozícia Slovenska k cyperskému problému vychádza z jeho komplexnosti, z existujúcej reality a z pohľadu do budúcnosti. V politickom procese cyperského problému Slovensko berie do úvahy odmietnutie plánu GT OSN na zjednotenie ostrova v referende v apríli 2004. Pokiaľ ide o UNFICYP nepodporíme prípadné návrhy na stiahnutie jednotiek OSN z Cypru, lebo aj z malého incidentu môže vzniknúť veľký konflikt. Status quo však nie je donekonečna udržateľný. Nemožno tiež predvídať, aký dopad bude mať na cyperský problém možné skoré zvolenie Turecka za nestáleho člena BR OSN. 
		Minister sa poďakoval za otvorenie pracovného trhu aj občanom SR, ktorí na Cyprus prichádzajú nielen na turistické účely, ale aj za prácou. Prezident (v minulosti vykonával aj funkciu ministra práce a sociálneho zabezpečenia) reagoval, že vždy bude presadzovať rovnoprávne postavenie pracovníkov na Cypre bez ohľadu na ich národnosť. Ak by dochádzalo k diskriminácii cudzích pracovníkov, treba o tom informovať príslušné cyperské orgány. 

		T. Papadopoulos sa vyjadril aj k domáhaniu sa práv T/C činiteľmi, ktoré im majú vyplývať pre spravovanie Cypru z Ústavy CY (1960), čo smeruje tiež k uznaniu „TRNC“. Podľa jeho názoru si ťažko možno predstaviť, že v EÚ budú dva cyperské štáty s dvoma komisármi. Na severe ostrova sa podľa prezidenta CY nachádza len 80.000 T/C obyvateľov a až 60.000 tureckých usadlíkov. 45.000 T/C občanov má identifikačné doklady CY a môžu cestovať po krajinách EÚ. Prezident sa dotkol aj otázky spriechodnenia Ledrovej ulice, čo sa nedarí najmä vďaka neochote Turecka demilitarizovať túto oblasť. 

		Cyperský prezident zdôraznil, že odmietnutie Annanovho plánu na usporiadanie cyperského problému neznamená odmietnutie riešenia na báze bikomunitnej a bizonálnej federácie, v rámci ktorého by boli vyriešené aj majetkové problémy 90.000 G/C utečencov zo severu Cypru. Podľa jeho slov, pokiaľ bude prijaté nariadenie o tzv. priamom obchode, potom T/C strana stratí motiváciu na rokovanie o zjednotení ostrova, keďže aj podľa M. A. Talata je hlavným cieľom prijatia toho nariadenia otvorenie prístavov a letiska na severe Cypru a nie zjednotenie ostrova. 
		T. Papadopoulos k tlaku na prijatie nariadenia o tzv. priamom obchode so severnou časťou Cypru vyjadril názor, že ide o trestanie G/C komunity za nepodporenie Annanovho plánu v referende (24. 4. 2004). Postupne akoby sa zabúdalo, že nariadenie malo pôvodne slúžiť na zjednotenie ostrova a nie na povýšenie štatútu „TRNC“ a separáciu. Izolácia T/C komunity vyplýva z tureckej okupácie ostrova. V tomto kontexte sa zmienil aj o zápornom stanovisku CY k prijatiu T/C vysokých škôl a „TRNC“ do Bolonského procesu, pretože jeho členmi sú iba štáty. CY navrhla zriadiť Ad hoc výbor z akademickej obce Turecka, CY a T/C komunity s cieľom nájsť východisko z izolácie T/C vysokých škôl, ale druhá strana doteraz nereagovala.

3.	Rokovanie ministra zahraničných vecí SR J. Kubiša s predsedom Poslaneckej snemovne CY Demetrisom Christofiasom

	Predseda Poslaneckej snemovne CY D. Christofias na úvod stretnutia s J. Kubišom informoval o účasti na bratislavskej májovej schôdzke predsedov parlamentov EÚ, s ktorej vyváženými závermi „boli spokojné Slovensko aj Cyprus“. Podľa D. Christofiasa sú vzťahy so Slovenskom dobré už od čias Československa, ktoré podporovalo Cyprus v zložitom období jeho vzniku v roku 1960. Teraz je príkladom dobrých vzťahov aj pomoc, ktorú poskytuje slovenská diplomacia zjednocovaciemu dialógu medzi cyperskými komunitami v Ledra Palace, ktorý začal v roku 1989. Pokiaľ raz dôjde k pokojnému spolunažívaniu medzi G/C a T/C komunitou, podiel slovenskej diplomacie bude v tom „zaznamenaný zlatými písmenami“.  CY tiež oceňuje účasť SLOVCON v UNFICYP, ktorej prítomnosť na Cypre je nevyhnutná, pokiaľ tu budú rozmiestnené turecké vojenské sily. 
 
		CY odmietla Annanov plán, ktorý zohľadňoval všetky turecké požiadavky a popieral nároky G/C komunity, ktorá ho preto nepodporila. Podľa Christofiasa, sa potvrdilo, že jeho neprijatie spôsobí krízu, za ktorú má byť potrestaná CY. G/C akceptujú bikomunitnú a bizonálnu federáciu ako kompromis. CY je odhodlaná pokračovať v rozhovoroch o cyperskom probléme pod záštitou OSN, ale za súčasnej vnútropolitickej situácie v Turecku je zložité implementovať tzv. Gambariho proces.  

	 J. Kubiš poďakoval za ocenenie práce slovenskej diplomacie v rámci bikomunitného dialógu, ktorá má mandát pokračovať v týchto aktivitách, pokiaľ na tom budú mať cyperskí politici záujem a budú to považovať za užitočné. V tejto úlohe vystupujeme v dobrej viere a veríme, že je to prospešné na vytváranie dôvery medzi komunitami. Rovnako ocenil pozitívne hodnotenie našej jednotky v UNFICYP a informoval o rozhodnutí slovenskej vlády pokračovať v účasti SLOVCON na misii UNFICYP, aj vzhľadom na úlohu slovenskej diplomacie v bikomunitných kontaktoch. Slovensko tiež podporuje dobré služby GT OSN pri riešení cyperského problému, ale zatiaľ sa nedarí dosiahnuť pokrok pri implementácii Gambariho dohody. Rovnako sa nepokročilo pri prijímaní nariadenia EÚ o tzv. priamom obchode so severnou časťou Cypru. Slovensko prijatie tohto návrhu nariadenia podporuje za predpokladu, že bude zamerané na integráciu obidvoch komunít. Slovensko tiež podporuje členstvo Turecka v EÚ, pokiaľ splní ustanovené podmienky. 

	D. Christofias potvrdil, že postoj CY k členstvu Turecka v EÚ je zhodný so slovenským. Turecko však musí uznať, že do EÚ vstúpil celý Cyprus a nielen jeho južná časť. CY nemá záujem na izolácii T/C komunity, ktorá je však dôsledkom tureckej okupácie severu ostrova a secesionistických snáh „TRNC“. Podľa CY je zachovanie územnej celistvosti zakotvené v rezolúciách BR OSN. Tlak na prijatie nariadenia o priamom obchode smeruje len k povýšeniu štatútu „TRNC“ a nie k ekonomickému zjednoteniu Cypru. Dobrým vkladom do procesu zjednocovania je každodenná účasť asi 7.000 T/C príslušníkov v pracovnom procese v CY. Na záver ešte raz poďakoval Slovensku za podporu Cypru v BR OSN a v orgánoch EÚ.

4. Stretnutie ministra ZV SR J. Kubiša s veliteľom UNFICYP (Force Commander) gen.   Rafaelom Josém Barnim

		Minister na úvod informoval, že tento týždeň vláda SR prehodnocovala účasť našich jednotiek na mierových misiách v rámci OSN, NATO a EÚ, ktorá by mala byť primeraná našim možnostiam. Rozhodla o pokračovaní našej účasti v UNFICYP aj vo väzbe na aktivity slovenskej diplomacie v procese zbližovania politikov cyperských komunít v Ledra Palace.

		Veliteľ UNFICYP R. J. Barni informoval o mandáte i aktuálnom poslaní tejto najdlhšie pôsobiacej misie (od roku 1964), ktorú vyslala na Cyprus BR OSN na zamedzenie konfliktov medzi G/C a  T/C komunitou, po invázii tureckých vojsk na Cyprus v roku 1974 (v dôsledku G/C pokusu o zvrhnutie prezidenta Makariosa III.). UNFICYP zabezpečuje ochranu 180 km nárazníkovej zóny, ktorá oddeľuje 25.000 tureckú armádu na severe od 15.000 armády G/C Národnej gardy na juhu Cypru. Dlhodobejšie je situácia medzi znepriatelenými stranami pokojná a UNFICYP kladne hodnotí spoluprácu s nimi. Aj preto (od januára 2005) došlo k redukcii stavu UNFICYP na 860 vojenských príslušníkov a 60 policajtov a tiež k presunu monitorovania nárazníkovej zóny zo stacionárnych pozícií na mobilné. Znižovanie stavu UNFICYP však vyvoláva nevôľu na G/C strane, ktorá mierové sily OSN naďalej považuje za protiváhu proti tureckej armáde na severe ostrova. UNFICYP však musí častejšie riešiť kolízie s G/C vlastníkmi pôdy v nárazníkovej zóne OSN, ktorí do nej fyzicky prenikajú, aby ju využívali na svoje potreby (poľnohospodárstvo a stavebníctvo) a tým porušujú Memorandum o správe nárazníkovej zóny OSN z roku 1989.

		Ťažisko aktivít UNFICYP je v súčasnosti zamerané na vytváranie podmienok na rokovania o zjednotení ostrova. Po neúspešnom referende o zjednotení Cypru (24. 4. 2004) podľa plánu GT OSN sa pozornosť upriamuje na implementáciu tzv. Gambariho procesu, ktorý sa však nematerializuje. Stále sa nedarí pokročiť pri zriaďovaní technických výborov (na riešenie všedných otázok medzi G/C a T/C komunitou) a pracovných skupín (na riešenie koncepčných otázok cyperského problému). Zatiaľ ide iba o rozhovory o podmienkach rozhovorov a nie o vecné rokovania o cyperskom probléme.
		Protiklady pretrvávajú aj vo vnímaní samotnej podstaty usporiadania vzťahov na ostrove. Hoci obe komunity podporujú vytvorenie dvojzónovej a dvojkomunitnej federácie, rozchádzajú sa v postojoch na jej obsah. Podľa prevažujúceho názoru v G/C komunite by v rámci federácie mali dominujúcu úlohu zohrávať centrálne federálne orgány. V T/C ponímaní majú dominovať autonómne subjekty federácie. V každom prípade tohtoročný prieskum verejnej mienky na Cypre jednoznačne potvrdil, že názory na ústavno-právne usporiadanie vzťahov na Cypre sa diametrálne rozchádzajú. Väčšina T/C komunity uprednostňuje vytvorenie dvoch štátnych útvarov na ostrove a väčšina G/C komunity zasa jednotný (nie federálny) štátny útvar.

		Náčelník štábu UNFICYP plk. Peter Fraser-Hopewell (UK) v rámci brífingu predstavil súčasné poslanie UNFICYP, ktoré je vo všetkých troch zložkách (vojenská, policajná a civilná) zamerané na podporu politického riešenia cyperského problému. Podľa jeho názoru by ukončenie pôsobenia UNFICYP mohlo mať nepredvídateľné dôsledky. Proti sebe by zostali stáť turecká armáda a G/C Národná garda a nemožno ani vylúčiť, že by sa G/C utečenci fyzicky domáhali vráteniu svojich majetkov v severnej časti Cypru. To by mohlo roznietiť interetnické kolízie. Takáto tendencia je teraz badateľná na G/C strane voči majetkom v nárazníkovej zóne OSN.

		Minister zahraničných vecí sa po brífingu stretol v tábore „TATRY“ v Nikózii s príslušníkmi SLOVCON (ženisti). V neformálnych rozhovoroch velenie SLOVCON potvrdilo, že v Sektore 4 (pod slovenským velením) dochádza k incidentom medzi G/C vlastníkmi pôdy (farmári) a UNFICYP v nárazníkovej zóne OSN. J. Kubiš sa poďakoval príslušníkom SLOVCON za ich aktivity v UNFICYP a ocenil, že ich pôsobenie pozitívne hodnotí vedenie i velenie UNFICYP a tiež činitelia CY. Zároveň ich informoval, že vláda SR rozhodla o pokračovaní našej účasti v UNFICYP aj vo väzbe na aktivity slovenskej diplomacie v procese zbližovania politikov obidvoch cyperských komunít v Ledra Palace.

5. Stretnutie ministra zahraničných vecí SR J. Kubiša s grécko-cyperskými a turecko- 
    cyperskými politikmi v Ledra Palace

		Minister zahraničných vecí SR sa zúčastnil v nárazníkovej zóne OSN v Nikózii (Ledra Palace) bikomunitnej schôdzky lídrov cyperských politických strán, ktoré v procese „rapprochement“ na riešenie cyperského problému organizuje ZÚ SR v Nikózii. J. Kubiš na úvod potvrdil, že Slovensko bude aj naďalej pokračovať v organizovaní týchto bikomunitných stretnutí pokiaľ budú mať o to cyperskí politici záujem. Konštatoval, že Slovensko na týchto schôdzkach vystupuje ako ich sprostredkovateľ a nie ako obhajca postojov na riešenie cyperského problému. V BR OSN podporujeme predĺženie mandátu UNFICYP, vrátane pokračujúcej účasti SLOVCON. Schôdzky v Ledra Palace sú dôkazom našej účasti na procese vytvárania dôvery medzi obidvoma cyperskými komunitami, ale aj na vytváraní atmosféry pre začleňovanie Turecka do EÚ. 

	Lídri politických strán vysoko ocenili aktivity slovenského veľvyslanca a slovenskej diplomacie pri organizovaní týchto stretnutí a požiadali ministra o ďalšiu podporu. Väčšina z nich podporuje riešenie na báze dvojkomunitnej a dvojzónovej federácie. Vyjadrili tiež podporu členstvu Turecka v EÚ, pokiaľ bude spĺňať požadované kritériá, čo prispeje aj k riešeniu cyperskej otázky. Zo všeobecného rámca diskusie sa vymklo vystúpenie zástupcu T/C vládnucej strany CTP, ktorý vyjadril ľútosť nad tým, že SR je podľa neho jediná ČK EÚ, ktorej stály predstaviteľ pri ES sa ešte nestretol s ich zástupcom. Tiež ho mrzí, že SR hlasovala ako jedna zo 4 ČK EÚ proti finančnej podpore „TRNC“. 

6. Stretnutie ministra zahraničných vecí s generálnym honorárnym konzulom Vassosom
    Hadjitheodossiouom

	V Limassole sa minister zahraničných vecí stretol s generálnym honorárnym konzulom SR na Cypre Vassosom Hadjitheodossiouom v sídle konzulátu. Vymenili si názory na aktivity konzulátu i spoluprácu so ZÚ SR v Nikózii pri riešení konzulárnych prípadov v rámci nárastu počtu našich občanov na cyperskom pracovnom trhu. V rámci spoločenskej večere boli prediskutované možnosti zintenzívnenia cypersko-slovenskej spolupráce v oblasti cestovného ruchu, v ktorej V. Hadjitheodossiou pôsobí. Priamo spolupracuje s leteckou spoločnosťou „Air Slovakia“ pri obojstrannej preprave turistov na trase Bratislava-Larnaka. Stretnutie tiež umožnilo poskytnúť niektoré širšie informácie o príčinách a vývoji cyperského problému po invázii tureckých  vojsk na Cyprus v roku 1974, po ktorej sa ocitla jeho rodina v postavení utečencov zo severu Cypru. 

7. Záver

Oficiálna návšteva ministra zahraničných vecí Slovenskej republiky na Cypre potvrdila dobrú úroveň slovensko-cyperských vzťahov a dôležitosť partnerstva medzi SR a CY v EÚ i v ďalších medzinárodných organizáciách. Rokovania počas oficiálnej návštevy ministra ZV SR J. Kubiša v CY možno hodnotiť ako úspešné. Bola potvrdená priateľská a bezproblémová úroveň bilaterálnych vzťahov a zhoda názorov oboch ministrov ZV na aktuálne otázky EÚ a medzinárodné témy. 

		Na všetkých stretnutiach ministra ZV SR Jána  Kubiša bola tlmočená vďaka za aktivity slovenskej diplomacie, napomáhajúce zbližovaniu oboch cyperských komunít prostredníctvom organizovania bikomunitnych stretnutí. Cyperská strana rovnako vysoko ocenila aj pôsobenie slovenských jednotiek v rámci mierových síl UNFICYP.  

Návšteva poukázala na nové možnosti rozvoja ekonomickej spolupráce medzi SR a CY a načrtla dobré perspektívy jej zintenzívnenia do budúcnosti. Bude zaslaný list ministrovi hospodárstva SR a predsedovi SOPK s poukázaním na možnosti rozvoja ekonomicko-obchodných vzťahov s CY k obchodno-ekonomickej spolupráci a guvernérovi NBS k odovzdávaniu skúseností zo zavedenia  eura (možnosť pre slovenských expertov navštíviť na budúci rok Cyprus, aby sa v rôznych sektoroch oboznámili s implementáciou stratégie prijatia eura).